b'\n_START_ARTICLE_\nIvan \xc5\xa0ega\n_START_SECTION_\n\xc5\xbdivljenje in delo\n_START_PARAGRAPH_\nPo osnovni \xc5\xa1oli in ni\xc5\xbeji gimnaziji v Sodra\xc5\xbeici je kmetoval doma ter kro\xc5\xa1njaril na Hrva\xc5\xa1kem. Po vrnitvi iz JLA se je leta 1961 vpisal v tekstilno \xc5\xa1olo v Kranju, ob tem pa \xc5\xa1tudiral \xc5\xa1e solopetje in klavir. Med delom je dokon\xc4\x8dal Vi\xc5\xa1jo upravno \xc5\xa1olo v Ljubljani. \xc5\xa0tudija na Vi\xc5\xa1ji komercialni \xc5\xa1oli v Mariboru in druge stopnje \xc5\xa1tudija na Ekonomski fakulteti v Ljubljani ni dokon\xc4\x8dal. Kot tekstilec je delal v tovarni Sukno v Zapu\xc5\xbeah, v obratu v Jurjevici pri Ribnici, v veletrgovini Astra in trgovskem podjetju Tekstil v Ljubljani ter v manj\xc5\xa1ih trgovskih podjetjih. Leta 1961 je delal kot zdomec v Nem\xc4\x8diji in se istega leta vrnil v Slovenijo. Upokojen je od leta 2000. O literarnih zvrsteh in pisanju literature se je nau\xc4\x8dil v \xc5\xa1oli kreativnega pisanja pri Dru\xc5\xa1tvu pisateljev Slovenije.\n_START_SECTION_\nDruge dejavnosti\n_START_PARAGRAPH_\n25 let je pel pri Partizanskem pevskem zboru v Ljubljani, potem pa pri vokalni skupini Zvon na Turjaku. V pokoju je doma\xc4\x8di skedenj preuredil v Maticovo etno hi\xc5\xa1o (MEH). Muzej prikazuje nekdanje \xc5\xbeivljenje in delo ribni\xc5\xa1ke suhorobarske dru\xc5\xbeine. Tu se odvijajo kulturne dejavnosti in slikarske kolonije. Pred hi\xc5\xa1o je izdelal skulpturi kanon ali top in ribni\xc5\xa1ka kro\xc5\xa1nja. Leta 2010 je od MEH do cerkve pri Novi \xc5\xa0tifti postavil kri\xc5\xbeev pot. 40 let se ukvarja s \xc4\x8debelarjenjem. Je \xc4\x8dlan bralnega kro\xc5\xbeka Miklove hi\xc5\xa1e v Ribnici in Ljudske univerze Ko\xc4\x8devje ter muzejskega dru\xc5\xa1tva Ribnica.'